text: Værktøjstyve anholdt i sommerhus Varde
  29 oktober 2010 kl. 10.07
  To litauiske mænd er blevet fanget med for 400.000 kroner værktøj gemt i et udlejet sommerhus ved Varde.
  En sommerhusudlejer gjorde store øjne, da han torsdag ville tjekke, at alt var i orden i det udlejede hus. Han opdagede, at huset og dets garage var fyldt med værktøj.
  Huset var lejet ud til to litauiske mænd, der nu er anholdt og sigtet for at have stjålet værktøj for omkring 400.000 kroner.
  Mændene. der er 23 og 25 år, havde lejet sommerhuset i en uge, og de har tilsyneladende haft travlt. Politiet fandt 170 effekter, der tilhører forskellige håndværksmestre i Vestjylland. En del af tyvekosterne er leveret tilbage til de rette ejermænd.
  De to formodede indbrudstyve fremstilles fredag i grundlovsforhør ved retten i Esbjerg, hvor politiet vil have dem varetægtsfængslet.
  